寒食雜興三首  其三
作者：周紫芝
朝代：宋

paragraphs: 北邙何巍巍，高冢如魚鱗。
慨彼墓中士，中朝稱貴人。
萬金樹豐碑，千金琢麒麟。
自從胡騎入，亂離隔中原。
生者各奔竄，死者啣長冤。
子孫無奠享，白楊悲餒魂。
峨峨纓冠子，往往無丘墳。
舉酒西北向，野哭望白雲。
我今上先隴，覆杯松下根。
時危不自保，念之殊酸辛。